
DE  V I R G I L I I 

CODICIBUS  DUOBUS  PICTIS 

BIBLIOTHECAE  VATICANAE. 


(^uum  per  eos  annos  , quibus  bibliolhecae  vaticanae  praefui , virgilianum 
codicem  celeberrimum  SaaS  , in  quo  sunt  carminis  fragmenta  antiquissima  cum 
picturis  , saepe  inspicerem  , et  has  cum  illis  Petri  Sanctis  Barloli  iconibus  com- 
pararem , quae  primum  anno  1677.  sine  carmine  editae  fuerunt,  deinde  anno 
1741.  cum  ipsis  carminis  reliquiis  repetitae;  mirabar  equidem  bartoliani  operis 
elegantiam  summam  , quae  tantam  huic  codici  famam  conciliavit ; simul  tamen 
me  miserebat  antiquorum  monumentorum  , quae  si  in  manus  artificum  arbitra- 
rias ac  liberas  forte  Incidunt  , suas  haud  raro  formas  ingratiis  exuunt ; et  dum 
nova  et  exquisitiore  arte  expoliuntur  aut  variantur  , nativam  non  dico  venusta- 
tem , qua  interdum  carent , sed  simplicitatem  veritatemque  amittunt.  Atque  id 
prorsus  virgiliauo  codici  a P.  Sanctis  Bartoli  opera  contigisse  , demonstrandum 
esso  videbam.  Nam  quod  Agincurtus  in  sua  nupera  artium  medii  aevi  historia  , 
Vaticanarum  denuo  Virgilii  picturarum  rationem  habuit , id  parum  credo  refert ; 
quia  primo  congeriem  minutarum  icuncularum  nobis  exposuit  in  duplici  tabula 
constipatarum  , ex  qua  nullum  certe  paulo  accuratius  iudicium  fieri  potest ; dein- 
de insto  quidem  , ut  sunt  in  codice  , modulo  tredecim  picturas  primi  codicis  le- 
vidensi tamen  ac  lineari  artificio  , protulit , tres  autem  secundi  ( de  quo  mox 
dicemus ) ; sed  quotae  demum  hae  sunt  prae  septem  supra  sexaginta  , quas  a me 
eruditis  exhiberi  posse  sciebam  ? Neque  vero  ipsa  Agincurti  opera  accurata  ulh- 
que  fidelisque  fuit , quamquam  is  instituto  suo  nihil  nisi  veritatem  meditari  vi- 
debatur. Aliud  denique  fuit  typographi  Monaldini  propositum,  qui  anno  1783. 
bartolianas  icones , permultis  aliis  diversi  generis  , sed  ad  Virgilium  utcumque 
spectantibus  monumentis  commixtas  dedit  , in  quem  numerum  dolendum  est 
quod  etiam  falsissimae  quaedam  musei  liirkeriani  picturae  irrepserint.  Quae  quum 
ita  se  haberent , facile  agnovi  posse  me  post  excellentium  etiam  virorum  curas  , 
Vaticani  Virgilii  picturas  , non  veriores  solum  , verum  etiam  numeriosiores  , at- 
que una  omnes  serie  connexas  , ad  communem  antiquariorum  artificumque  usum 
proferre. 

Sunt  igitur  in  libro  meo  nobiliores  ex  vaticano  codice  SasS.  picturae  quin- 
quaginta , quas  in  descriptionibus  littera  A denotavi  ; ex  codice  autem  vat.  0867  , 
picturae  deteriores  septomdecim , quas  littera  B distinxi.  De  prioribus  quidem 
nonnihil  fuit  dictum  a cl.  Bottario  in  sua  praefatione  , et  ab  aliis  quotquot  pre- 
tiosi huius  monumenti  mentionem  fecerunt.  Est  enim  hoc  sine  dubio  opiliciuin 
quarti  circiter  post  Christum  natum  saeculi ; ante  corruptas  nimirum  artes  ac 

litteras , yel  certe  ante  immutatas  morum  , vestium , aliorumque  instrumento- 
rum vel  usuum  formas  , quod  demum  sub  barbarorum  potentatu  , vel  sub  grae- 
cb  etiam  Caesaribus  evenisse  comperimus.  lamvero  quae  nos  circa  homericas  pi- 
cturas de  genuinis  ac  plurimis  antiquitatis  classicae  signis  copiose  disputavimus  , 
ea  plerumque  de  virgilianis  quoque  tabellis  dicta  valent , ita  ut  iam  verbis  tem- 
perandum esse  videatur.  Etsi  autem  pioturae  illae  septemdecim  , quae  in  pul- 
cherrimo fere  omnium  codice  vat.  3867.  apparent,  quasque  nos  cum  ceteris  suo 
ordine  commiscuimus  , artis  infimae  sunt , nequaquam  tamen  barbarici  aevi  mo- 
res formasque  exhibent.  Itaque  nullus  adsentior  Agincurto  g,allo  , qui  infimorum 
saeculorum  , quorum  opificia  describebat  , imaginibus  occupatus  , hisque  plus  ae- 
quo multiplicandis  deditus  , virgilianas  secundi  codicis  graphides  ad  XII.  vel 
XIII.  saeculum  incredibili  furiosoque  praecipitio  deiecit , vel  deficiendas  suspi- 
catus est.  Atqui  nihil  ab  homine  docto  inscitius  , nihil  a perito  imprudentius 
dici  potuit.  Etenim  scriptura  codicis  tantae  maiestatis  est  ( uti  specimen  nostrum 
tertio  loco  positum  demonstrat ) ut  infra  quintum  certe  saeculum  deprimi  ne- 
queat ; picturae  vero  partim  quidem  intra  ipsos  versus  hinc  inde  circumclusae 
jacent , ut  plane  coaetaneas  esse  scripto  necesse  sit ; partim  vero  etsi  casu  in 
puris  foliis  sunt  , attamen  eadem  prorsus  manu  depictae  fuerunt  : quare  nec 
hilmn  invicem  variant  aut  discrepant.  Fuit  igitur  codicis  huius  secundi  calligra- 
phus  optimus  , pictor  pessimus  ; quales  videlicet  omnis  aetas  et  tulit  et  latura 
est.  Quid  quod  ipse  Bartolus  , acuti  procul  dubio  sensus  homo  , sex  ex  his  iam- 
diu  recepit  in  seriem  suam?  nempe  i.  Tityrum  cum  Meliboeo.  2.  tempestatem 
in  mari.  3.  Didonis  convivium,  l^.  Sinonem  cum  equo  ligneo.  5.  Aeneae  cum 
Didone  nuptias  in  venatione.  6.  Iridis  ad  Turnum  missionem.  Bottarius  autem 
antiquitatis  aeque  sapiens  iudex  tres  alias  sibi  ex  eodem  codice  vindicavit , vi- 
delicet poetae  imaginem  , et  pastoralis  cantus  duplex  certamen  ; quibus  ego  octo 
nunc  primum  addo.  Non  itaque  hi  magni  viri  indignum  hunc  codicem  3867. 
existimarunt  , qui  in  pictorum  monumentorum  censum  veniret  , quique  codi- 
cis 3225.  multo  meliores  picturas  comitaretur. 

Sed  enim  aliquis  postulabit  ut  praecipua  saltem  antiquitatis  indicia  in  his 
quoque  Vaticani  Virgilii  picturis  singillatim  demonstremus.  Protinus  ecce  in  i . 
tabula  , capsa  codicum  est  , qualis  prorsus  in  pompeianis  picturis  cernitur  : sca- 
bella item  sub  pedibus  ( exceptis  tab.  54.  55.  ) in  hac  et  aliis  tabellis  ; nec  non 
assuta  vestibus  ornamenta.  In  tab.  2.  pileum  phrygium  gestat  Tityrus  , sub  quo 
nomine  latet  Virgilii  persona  , cui  hoc  insigne  competit  ob  aeneidem  scriptam. 
In  tab.  3.  et  seqq.  nec  non  in  tab.  55.  pastoralis  vestimenti  certissima  imago 
exhibetur  , tunica  nimirum  brevis  lumbis  adstricta  , dextro  humero  exerto.  Quin 
et  femina  rustica  vestitu  brevi  utitur  tab.  g ; braehiis  tamen  , non  humero  , exer- 
tis.  Vulcano  quoque  brevis  tunica  in  tab.  14.  recte  adtribuitur.  Nona  in  tabula 


apollineam  induit  Orpheus  in  tab.  i5.  et  49-  lupiter  seminudus  atque  sceptri- 
ger , Neptunus  cum  fuscina  et  delphino  , stans  Mercurius  pinnato  capite  , luno 
cum  sceptro  diademate  ac  brachialibus,  Venus  palliata  et  quidem  semel  cum 


fluvii  Tanacri  totus  habitus  is  plane  est , quem  Xanthi  in  homericis  picturis  vi- 
dimus. Pileum  thracicum  , qui  idem  est  phrygius , vesteraque  aut  chlamydem 

pisce  noto  symbolo  , Diana  bicornis  , Phoebus  eum  radio  vel  spiculo  , alata  Iris  ; 
quae  omnia  quis  non  videt  ex  antiquitatis  more  normaque  scribi  tab.  i8.  21. 
43.  56.  59.  66?  Priami  llecubaeque  capitibus  nimbus  regius  vel  divinus  cir- 
cumdatur tab.  a3.  Ceteroquin  phrygii  pilei  in  codice  A genuinam  formam  re- 
tinent ; at  in  codice  B perverso  ornatu  vitiantur  , quam  Bartolus  deformitatem 
more  suo  tacitus  emendavit , nos  fideliter  conservavimus.  Aeneae  ac  principibus 
siculis  tab.  19.  20.  36.  4o-  44-  47-  basta  pro  sceptro  datur,  qua  super  eximium 
legimus  lustinl  testimonium  lib.  XLIII.  3 : per  ea  adhac  tempora  ( scilicet  Ro- 
muli ) reges  hastas  pro  diademate  habebant , quas  Graeci  sceptra  dixere.  Nam 
et  ab  origine  rerum  pro  diis  immortalibus  veteres  hastas  coluere  : ob  cuius  re- 
limonis  memoriam  , adhuc  deorum  simulacris  hastae  adduntur.  Penates  , ut  dii 
quodammodo  arcani  , nec  non  umbra  Anchisae  , longis  vestibus  involvuntur 
tab.  3t.  5o.  5i.  Sibyllae  praelonga  vestis  sacerdotalis,  camilli  et  pueri  regii  co- 
matuli , popae  seminudi  tab.  22.  24.  29.  45.  Ascanii  totus  habitus  phrygius  , 
ut  est  in  statua  Paridis,  tab.  21.  64.  Didonis  atque  Creusae  laxae  vestes  regiae 
fimbriatae  tab.  27.  33,  qualibus  adhuc  graecorum  procerum  coniuges  gaudent. 
Caena  in  tabellis  quidem  22.  et  26.  lunatis  in  lectis  fit ; verumtamen  ad  Cir- 
ces mensam  tab.  5a.  sedentes  videre  est ; et  quidem  sedisse  in  convivio  heroas  , 
non  discubuisse  , doctrina  Athenaei  est ; qua  super  re  parcendum  mihi  verbis 
sentio,  quandoquidem  doctissimus  Villalpandus  ad  Ezechlelis  cap.  21  , morena 
hunc  sedendi  ad  mensas  antiquissimum  demonstravit  ex  sacris  bibliis  , Philone 
liebraeo  , Varrone  , Athenaeo  , Catullo  , Virgilio  , Ovidio  , atque  Macrobio.  Ur- 
banarum domorum  , atriorum  , navium  , non  inelegans  , solida  , et  omnino  pri- 
sca simplicitas  est  : picturas  mihi  quodammodo  Pompeiorum  spectare  videor  , 
perque  illa  erudita  rudera  pervagari.  Lecti  et  cubiculi  angustiae  tab.  3i.  38.  3g. 
nonne  graccam  praedictae  urbis  cubiculorum  brevitatem  imitantur?  Vela  pro  fo- 
rilms  praetenduntur  in  tab.  36.  et  38  , veluti  sunt  in  vaticano  Terentio  , et  in 
musivo  ravennatensi , ubi  Theoderlci  regis  palatium  repraesentatur.  Templa  ve- 
ro potissimum  solido  pulcroque  opere  sunt  aedificata  , in  primis  tab.  54  , ubi 
Agrippae  templum  quodammodo  vides.  Porro  in  tab.  24.  29.  33.  44-  45.  53. 
speciosa  sacrificiorum  imago  est , cuiusmodi  saepe  in  marmoribus  per  urbem  ro- 
manam  visitur.  Et  quidem  tab.  53.  vates  coronatus  lauri  ramum  manu  gestat  , 
ut  alibi  etiam  Sibylla  , quia  lauri  vis  praesaga  credebatur  , ut  diximus  ad  Hom. 
p.  9.  Denique  in  tab.  64.  militaris  in  castris  consilii  pervenusta  pictura  fit.  At- 
que haec  omnia  , qui  paulo  certe  eruditos  oculos  habeat , genuinam  antiquita- 
tem spirare  non  negabit. 

His  mature  , ut  par  erat , mecum  reputatis  , novaeque  editionis  et  plenioris 
atque  verioris  capto  consilio  , invocavi  operam  Caroll  Ruspii  , aurati  equitis  , 
cuius  in  delineandis  decore  apteque  antiquitatibus  notissima  et  clara  laus  est ; qui 
non  homerlcas  solum  tabellas  e mediolauensi  libro  meo  fideliter  sumpsit , verum 
etiam  codicem  virgilianum  situ  , contrectatione  , aliisque  temporis  damnis  aegre 
adfectum  , diligenti  studio  ac  peritia  expressit , et  paene  emortuas  multarum  re- 
rum imagines  rimatus  est.  Deinde  vero  huius  graphides  apud  me  depositas  per 
alium  opificem  lithographici  operis  bene  peritum  in  bavarico  lapide  repetendas 

curavi ; quamquam  reapse  opus  lapideum  elegantiam  graphidum  ruspianarum  non 
satis  est  adsecutum.  Quum  autem  ob  honestandam  hanc  picturarum  editionem 
nullis  parcere  curis  vel  sumptibus  decrevissem  , quinque  etiam  Virgilii  codi- 
cum , quibus  in  omni  genere  scripturarum  nihil  propemodum  est  antiquius  , 
specimina  aere  cusa  mihi  curavi.  Primus  horum  est  codex  mediceus  , ob  Fog- 
ginii  praesertim  librum  toti  orbi  notissimus  , cuius  folium  forte  fortuna  in  bi- 
bliotheca Vaticana  , cum  picturato  illo  fragmentorum  codice  , conservatum  est : 
atque  huius  ego  folii  versam  paginam  cusam  do.  Fuit  enim  et  hic  olim  Romae 
codex  inter  Rodulphi  Pii  Cardinalis  carpensls  libros ; post  culus  obitum  ad  Cos- 
mum I.  magnum  ducem  Etruriae  circa  annum  i56'].  devenit,  ut  nos  docet 
Bandinius  in  catalogo  bibi,  laurent.  T.  II.  p.  aSS  ; cuius  notitiae  ignarus  Hey- 
nius  veteres  adhuc  cantilenas  de  huius  codicis  fatis  recinit.  Verumtamen  quum 
hi  duo  antiquitus  compingerentur  a romano  bibliopego  codices  , forte  accidit , ut 
eius , qui  nunc  est  llorentinus  , folium  cum  romano  codice  colligaretur  , atque 
ita  in  nostra  potestate  maneret ; defectus  autem  in  mediceo  volumine  , recente 
folio  sarciri  debuerit.  Atque  hanc  rem  llorentlni  cives  , nonnisi  ducentos  fere  post 
annos  , nempe  anno  17 55.  a Fogginio  bibliothecae  vaticanae  custode  demum  re- 
sciverunt ( Bandin.  p.  291.  ) : nam  Bottarius  ac  ipse  Fogginius  rem  in  suis  adhuc 
praefationibus  anno  impressis  nescire  se,  silentio  suo  demonstrant.  Utique 

Bottarius  in  emendationibus  p.  i85.  folium  illud  se  vidisse  ait,  sed  partem  esse 
codicis  florentini  non  est  suspicatus.  Atque  eandem  rei  inscitiam  apud  Foggi- 
nium  quoque  p.  459-  videmus.  Secundus  est  codex  picturatus  vat.  SaaS  , su- 
per quo  satis  verborum  inter  eruditos  fluxisse  iudico.  Tertius  est  pictus  item  co- 
dex vat.  3867  , omnium  ferme  maximus  et  speciosissimus  , cui  secundi  quoque 
generis  picturae  adiunctae  sunt.  Scriptura  huius  admirandi  codicis  pompeiano- 
rum  mihi  parietum  inscriptiones  aemulari  videtur.  Quartus  est  palatinus  vat. 
i63i  , pulcherrimis  litteris  exaratus,  quem  vix  mediceo,  aut  ne  vix  quidem, 
recentiorem  existimo.  Quintus  est  codex  vat.  SaSG  , qui  fuit  olim  Claudii  Pu- 
teani , a quo  donatus  ad  Fulvium  Ursinum  transiit , litteris  aeque  uncialibus  , 
sed  diversa  forma  praeditis  scriptus , cuius  unico  versu  ad  specimen  contentus 
fui.  Quamquam  vero  hic  codex  nonnisi  quatuor  magna  folia  libri  I.  Georgico- 
rum retinet , attamen  miror  , cur  eum  Bottarius  alii([ue  philologi  non  memo- 
raverint , vel  potius  omnino  ignorarim.  Postremo  , quia  latinorum  omnium  ( ex- 
ceptis palimpsestis  ) qui  quidem  in  pontificia  bibliotheca  servantur  , antiquissimus 
est  Terentii  codex  8226.  ( diversus  plane  ab  eo  , culus  scenicae  picturae  iamdiu 
extant ) ne  huius  quidem  specimen  lectoribus  meis  negandum  censui , quo  paulo 
pleniorem  vaticanae  palaeographlae  imaginem  contemplari  queant. 

Age  vero  quomodo  se  in  exprimendis  vatIcanis  iconibus  Bartolus  gesserit , 
in  singulis  postmodum  ipsarum  descriptionibus  necessario  dicturus  sum  5 quam- 
obrem  heic  omni  iudicio  supersedendum  arbitror.  lam  Bottarius  haud  sane  in  re 
antiquaria  et  philologica  minor , quam  in  arte  excudendi  Bartolus  , attamen  a 
Campilla  typographo  non  leviter  delusus  fuit : quum  enim  Bottarius  in  praefa- 
tione sua  promisisset , se  carmina  codicis  3225.  eadem  prorsus  scriptionis  forma 
et  orthographia  , et  cum  ipsisniet  librarii  erroribus  aut  correctionibus  additurum 

esse  picturis  ; Campilia  , absente  ut  fama  est  Bottario  , qui  in  vaticanis  comitiis 
valde  diuturnis  conclusus  erat , unde  Benedictus  XIV  , cui  virgilianum  opus  mox 
inscriptum  fuit  , pontifex  processit ; Campilia  inquam  , nescio  quo  Orbilio  regen- 
dis operis  editionique  praeposito  , textum  a vaticano  codice  persaepe  discrepan- 
tem , futurae  critices  securus  , impressit ; palaeograpliiam  sponte  subvertit  , lit- 
teram etiam  aliquam  hodierni  usus  obtrusit , vocabula  interdum  manifesto  er- 
rore corrupit  aut  funditus  immutavit , praestantissimas  aliquot  et  famigeratas  poe- 
tae lectiones  sustulit:  quae  talia  ac  tanta  quum  Bottarius  postea  peccata  vidis- 
set , stomachans  credo  ac  lugens  septemdecim  magnas  paginas  emendationum  , 
saepe  queritans  incusansque  typographum  , scripsit : qua  nulla  fere  maior  cala- 
mitas , vel  acerbior  dolor  liberali  doctoque  editori  accidere  potest.  Neque  tamen 
ipse  Bottarius  codicum  palaeograpliiam  ad  unguem  callebat,  veluti  cum  p.  i6g. 
fruglantiu  manifestum  dicit  librarii  errorem  j quae  immo  sollemnis  veterum  scri- 
ptura est  5 ut  ex  indice  meo  frontoniano  palam  llt.  Hinc  ergo  cernimus  perver- 
sam aeque  et  adversam  carminum  ac  picturarum  fuisse  fortunam.  ( Quin  adeo 
Fogginius  quoque  in  praef.  et  in  adn.  et  typographum  suum  ilorentinum  et  semet 
aliquando  incusat.  ) Ceteroquin  ego  etsi  picturas  vaticanas  reficiendas  ad  verum 
curavi , carmina  tamen  praetermisi : quia  si  curas  meas  aliquando  ad  Virgilii  tex- 
tum translaturus  essem  , non  haec  tantum  codicis  picturati  fragmenta  , sed  om- 
nia vatis  poemata  ad  praecipuos  et  optimos  Vaticanae  bibliothecae  codices  exi- 
gere vellem. 

lamvero  de  multitudine  virgilianorum  exemplarium  dum  cogitarem  , illud 
quoque  apud  me  mirabar  , cur  Bottarius  tam  imperfectum  numerum  Vaticano- 
rum codicum  in  praefiitione  sua  recensuerit ; quasi  vero  his  tantum  Virgilii  opi- 
bus nostri  plutei  instructi  sint.  Ex  vaticanis  igitur  proprie  dictis  , viginti  septem 
descripsit  Bottaiius  , quos  inter  , duos  illos  iravu  daaS.  ct  386^  : insuper  saeculi 
decimi , ut  ipse  definit , unum  j undecimi , item  unum  j duodecimi  , tres  j tertii 
decimi  , quinque  ; decimi  quarti  , septem  ; denique  decimi  quinti  , item  septeni. 
Atqui  ego  , praeter  hos  Bottario  cognitos  , complures  alios  deprehendebam  ; et 
quidem  vetustissimae  aetatis  codicem  3a56  ; deinde  Bucolicorum  , Catalectorum  , 
et  partis  Georgicorum  codicem  oblongum  praenobilem  saeculi  XI.  Alium  sae- 
culi eiusdem  cum  Buc.  et  Georg.  Quartum  cum  B.  G.  A.  addito  Servio  , sae- 
culi XII.  Quintum  cum  minorum  aencidis  glossarum  libello  , saeculi  item  XII. 
Sextum  langobardicis  litteris  cum  G.  et  A.  Quinque  alios  denique  paulo  ante 
inventionem  typorum  scriptos.  Ex  bibliotheca  vat.  palatina  post  illum  nobilissi- 
mum i63t  , tredecim  alios  scribit  Bottarius  recentes  admodum  , praeter  unum, 
quem  XIII.  saeculi  iudicat.  Sunt  tamen  ibidem  et  alii  quatuor  , quamquam  aevi 
aeque  recentis.  Urbinatem  Vaticanum  unicum  novit  Bottarius  , qui  tamen  reapse 
quatuor  sunt.  Alexandrini  , sive  Reginae  svecae  , vat.  codices  quatuor  noti  Bot- 
tario fuere , qui  reapse  haud  minus  se.xdecim  sunt  ; atque  inter  Bottario  in- 
cognitos , unus  decimi  ferme  saeculi  est  cum  parte  Servii , alter  undecimi , tres 
duodecimi , totidem  fere  tertii  decimi  , postremi  reliqui  recentiores.  Codices  vat. 
otthobonianos  nullos  vidit  Bottarius  , quia  nondum  ea  pars  libraria  ad  pontifi- 
ciam bibliothecam  accesserat:  nunc  autem  ibi  quatuordecim  saltem  reperi  Vir- 

gilii  codices  , aevi  tamen  plerosque  recentloris.  Etsi  igitur  plurimae  hactenus 
circa  Virgilium  fuerunt  eruditorum  hominum  curae  , vel  una  tamen  bibliotheca 
Vaticana  iuniorum  vel  posterorum  industriam  acuere  potest , quo  novam  in  il- 
lustrando poeta  laudem  quaerant.  Et  quidem  ego  nullam  Virgilii  editionem  om- 
nibus numeris  absolutam  putabo  , ante  quam  quatuor  saltem  uncialibus  litteris 
scripti  codices  Vaticani , cum  mediceo  florentino  , ad  litteram  omnes  diligentis- 
sime lecti  expressique  fuerint : quibus  sextus  addendus  est  paris  aetatis  Veronen- 
sis in  palimpsesto  , e cuius  olim  ego  marginibus  scholiorum  syllogem  sumpsi.  De- 
nique fragmenta  quoque  sangermanense  et  pithoeanum  , litteris  capitalibus  scri- 
pta ( quorum  primum  in  palimpsesto  cum  Aspro  scholiaste  latet ) apud  Gallos 
adhuc  incolumia  , pari  d>cp//3s/a  relegenda  sunt. 

Quandoquidem  inter  codicum  virgilianorum  specimina  , terentianum  quo- 
que interposui , fert  animus  de  picturis  etiam  scenicarum  personarum  , quae  ex 
codice  Terentii  vaticano  saeculi  IX.  ( non  ex  illo  multo  antiquiore  , cuius  nos 
paginam  dedimus ) desumptae  sunt , et  repetitis  editionibus  divulgatae , pauca 
dicere.  Primus  eas  germanus  Bergerus  , cum  suo  de  larvis  tractatu  in  medium 
adtulit  ( nam  quas  libere  dedit  Daceria  , eas  parisienses  codices  suppeditarunt ) 
qui  casu  sibi  in  manum  devenisse  illas  fatetur  ; quo  dicto  , se  tantummodo  deli- 
neatos  a nescio  quo  comoedos  , non  ipsum  roraanum  codicem  , vidisse  demonstrat. 
Reapse  informem  falsamque  Bergeri  editionem  quis  aequo  animo  ferat  ? Nam  pri- 
mo poetae  imaginem  , quae  in  codice  pulcra  liberalique  facie  praedita  est  , foe- 
dam admodum  atque  aethiopi  similem  exliibet.  Comoedorum  autem  ornamenta  , 
vestes  , gestus , numerus  ipse  personarum  atque  dispositio  , a codice  non  semel 
discrepant.  Personata  capita  in  membranis  magna  , in  libro  sunt  minuta  ; pro 
caligis  , saepe  calcei ; pro  capillis  mitrae  aut  aliae  operimentorum  species  ; nomina 
ipsa  comoedorum  et  vultus  deerrant.  Sed  quid  plura  memoro  , quum  Bergeri  liber 
a genuinis  antiquitatis  formis  tantopere  abhorreat , et  omni  etiam  artis  lepore 
careat  ? Longe  apud  nos  nobilior  Mainardi  urbinatis  processit  editio  ; attamen  is 
ad  poetae  textum  quod  adtinet , nullum  inspexit  codicem  , sed  heinsiana  editio- 
ne contentus  fuit.  Neque  in  exprimendis  picturis  non  libere  versatus  est  Mai- 
nardi artifex  ; veluti , ut  unum  exemplum  proferam  , p.  7.  Davi  personam  spon- 
te sua  replicavit , eique  tunicam  hodiernis  globulis  adstrictam  induit ; fimbrias 
vestium  sive  oblongas  sive  quadratas  passim  neglexit ; aliaque  multa  impune  pec- 
cavit , quae  longum  foret  enumerare  , nec  nisi  codicis  collatione  possunt  coar- 
gui. Neque  se  melius  Cocquelinius  gerere  potuit , tertius  picturati  Terentii  edi- 
tor , quia  tabulis  iisdem  aereis  , ab  urbinate  artifice  olim  cusis  , compendii  par- 
simoniaeque gratia  , usus  est.  Quod  autem  iactat , se  ob  restituendam  terentiani 
textus  puritatem  , codicem  praecipue  vaticanum  antiquissimum  8226  , nec  non 
alterum  figuratum  , tertiumque  nobilem  , cum  Eugraphio  ( non  Gographio  , ut 
scribit  Cocquelinius ) ex  archio  basilicae  S.  Petri , adhibuisse  ; id  exiguam  , ut 
vereor  , meretur  fidem  ; namque  illum  vaticanum  jravu  , brevi  deserit ; aliorum 
autem  paucas  oppido  profert  lectiones  ; ita  ut  rem  prope  integram  futuris  edi- 
toribus , si  modo  vere  philologi  fuerint , relictam  arbitrer.  Nam  scripturae  qui- 
dem specimen  cocquelinianum  cum  nostro  a lectoribus  comparari  velim  , ubi  si 

apud  Cocqueliniuni  legitur  em  duxit  , apud  nos  exduxit  , sciant  codicem  ita  evi- 
denter habere  ab  autiqua  manu  , nec  nisi  a recentissima  factum  m pro  x.  Item 
apud  nos  recte  est  misereas  , quod  apud  Cocquelinium  paulo  aliter  scribitur. 
Nihil  autem  dico  de  cocquelinianis  codicis  picturati  , et  codicis  S.  Petri , cusis 
speciminibus  , nisi  quod  ea  a suis  valde  originalibus  differunt , et  hodierno  stilo 
exarata  videntur.  Denique  et  Agincurtus  nullum  propemodum  Terentio  nostro 
lumen  adtulit , quia  properatas  tantummodo  graphides  , et  leviter  ut  in  opere 
magno  varioque  diiudicatas  , nobis  praebuit.  Superest  igitur  , ut  sapiens  aliquis 
et  accuratus  rei  antiquariae  amator  , famosum  codicem  verius  , additis  etiam  si 
fieri  possit  coloribus  , exprimat : ex  hoc  enim  alii  quoque  propagati  olim  viden- 
tur picti  codices  , famae  licet  pretiique  minoris  , veluti  ambrosianus  mediolanen- 
sis  , unde  ego  tres  olim  ineditas  tabellas  extuli  , et  tertius  anglicanus  , cuius  in 
libro  mediolanensi  feci  mentionem. 

Quae  hactenus  de  virgilianis  , terentianisque  picturis  disputavi , ea  mihi  an- 
tiqua artis  , quae  apud  nos  fuere  vel  sunt , monumenta  in  mentem  revocant , 
atque  ut  deperdita  lugeam  , incolumia  vero  publicis  conservatoribus  valde  com- 
mendem , permovent.  Celeberrimae  apud  maiores  nostros  fuere  picturae  in  Na- 
sonum  sepulchris  extra  urbem  , in  hortis  Sallustianis  et  urbanis  aliis , in  Titi 
Constantinique  thermis  , in  C.  Gestii  pyramide  , in  domesticis  Neronis  balneis  , 
in  tiberiana  domo  , in  Arruntiorum  scpulchro  , et  in  alio  extra  portam  Cape- 
nam , in  villa  ( nunc  Corsiniorum  ) extra  portam  ianiculensem  , in  vinea  mon- 
tis Coelii  ( ubi  prope  lateranam  basilicam  nunc  aliae  emergunt ) , numerosissi- 
mae autem  in  sacris  veterum  Christianorum  cryptis.  Quid  his  , oro  , iam  factum 
est?  Nisi  eas  aeterna  cudendi  aeris  ars,  pro  sua  facultate,  multiplicatis  exem- 
plaribus conservasset , profecto  parum  vel  prope  nihil  de  his  portentis  parietinis 
iam  videre  liceret.  Aeris  enim  inclementia  , soli  humiditas  , custodiae  ante  no- 
stram aetatem  incuria  , quandoque  etiam  furunculi  , vel  mercatorum  aviditas  , 
summam  arti  cladem  intulerunt , et  reliquiae  admodum  paucae  suburbano  solo 
erutae  nuptiis  ut  aiunt  aldobrandinis  apud  superos  adsident.  Sed  bene  est , quod 
a Sancte  praesertim  Bartolo  elegantissimae  in  chartis  relictae  sunt , floridisquc 
coloribus  illuminatae  historiae  , e parietibus  sollerter  delineatae  , ubi  iam  nullae 
nostra  aetate  supersunt.  Neque  parisiacam  anni  1783.  antiquarum  Urbis  pictu- 
rarum quantumvis  splendidam  editionem  cum  his  confundere  licet , quia  nimi- 
rum diversa  iconum  collectio  est , uti  mihi  conferenti  manifeste  apparuit.  Rur- 
sus bene  est  quod  adhuc  in  aliquot  mihi  notis  codicibus  coloratae  Christiana- 
rum cryptarum  picturae  remanent  ; quae  apud  auctores  quidem  Romae  sub- 
terraneae ducentas  circiter  tabulas  aere  cusas  implent , coloribus  tamen  destituun- 
tur j quodque  longe  miserius  est , frustra  in  cryptis  proluvione  , situ  , derelictio- 
ne pessumdatis  , nunc  eas  requiras. 

Huius  rei  nuperum  recitabo  exemplum  ( auctoribus  Romae  subterraneae 
ignoratum  ) sacelli  videlicet  romanae  matronae  ac  martyris  S.  Felicitatis  , quod 
anno  MDCCGXIII.  iuxta  Titi  Caesaris  thermas  forte  detectum  , vetustas  habuit 
prope  incolumes  picturas  divini  Servatoris  , SS.  Petri  et  Pauli , Danielis  pro- 
phetae in  cavea  leonum  positi  , et  incogniti  alterius  , cum  vetere  kalendario  ; in 

pnmis  vero  insignem  iconem  S.  Felicitatis  septemque  filiorum  eius  , cum  inscri- 
ptis singulorum  nominibus  Felicitatis  , lanuarii  , Alexandri  , Vitalis  , Felicis  , 
Pliilippi  , Martialis  , atque  Siliani  , ct  sententiis  aliquot.  Ipsa  quidem’  matroni 
manibus  pansis  orans  , stolata  atque  velata  ; liberi  autem  manu  tenentes  marty- 
rii sui  coronas,  cum  gemina  hinc  inde  palmae  arbore,  et  insidente  symbolo  im- 
mortalitaUs  seu  resurrectionis  phoenice;  utrimque  adstantibus  martyrii  ministris, 
lictore  nimirum  cum  virga  , et  clavigero  custode  carceris  : in  nubibus  autem  di- 
vino Servatore  Felicitatem  coronaturo  ; et  in  summa  iconis  coronide  agiio  my- 
stico , cum  quatuor  aquae  scatebris  , duodecim  ovibus  , et  adumbratis  Hierusa- 
lem ac  Bethleem  urbibus  ; adscripto  etiam  Victoris  nomine  votivi , ut  videtur , 
sacelli  auctore.  Quod  si  Victoris  nomen  abesset , ego  enimvero  quum  in  actis 
pontificalibus  legam  S.  Bonifacium  I.  PP.  , qui  sub  Honorio  imp.  pontificatum 
gessit , oratorium  in  coemeterio  S.  Felicitatis  fecisse , existimassem  hoc  ipsum 
esse  de  quo  bquor  sacellum  ; etsi  enim  quoddam  S.  Felicitatis  coemeterium  in 
via  salaria  fuisse  non  ignoro  , attamen  aliud  quoque  eiusdem  Martyris  coeme- 
terium cum  sacello  , et  inscripto  Bonifacii  nomine  , in  Appia  via  memoratur  ; 
qua  super  se  ransulantur  vitae  pontificum  rom.  in  amplissima  et  y.pT,ica.TaV;, 
Blanchinii  editione.  Tertium  hoc  est  igitur  S.  Felicitatis  sacellum  ad  Titi  ther- 
mas: CUIUS  picturam  quinto  circiter  vel  sexto  sacculo  elaboratam,  etsi  artis  no- 
bilitas non  commendabat  , nativa  tamen  quaedam  simplicitas  , et  vivida  maio- 
rum nostrorum  religio  valde  nobis  mirabilem  caramque  efficiebant.  lamvero  his 
paucis  elapsis  annis  , quin  ullius  hominis  culpa  intercesserit , tanta  ruina  pictu- 
rae eius  facta  est  , ut  reliquis  cunctis  dilapsis  , unica  partim  superfuerit  sancto- 
rum luvenum  cum  matre  ico  ; sed  quid  dico  superfuerit  ? quum  hulusmet  ico- 
nis VIX  deformia  aliquot  atque  interrupta  lineamenta  spectentur  : ita  ut  nisi  olim 
et  nunc  etiam  eruditi  homines , priscae  artis  religionisque  amatores,  efficiendum 
acri  studio  conservandumque  apographum  utcumque  curassent , nihil  iam  de  hoc 
piaec  aro  chrlstianae  pietatis  monumento  reliquum  foret.  Ad  vetus  picturarum 
genus  membranae  quoque  vat.  palatlnae  pertinent,  ubi  losuae  historia  copio- 
sissima est , cum  verissimis  antiquitatis  formis ; deinde  una  etiam  et  altera  in 
codice  yat.  agrimensonim  picta  tabella  ; postremo  vitrei  scyphi  in  museo  sacro 
poutihcio  , quos  lamdm  Bonarotius  egregio  commentario  illustravit.  Sed  ecce  ro- 
tam suani  his  annis  fortuna  convertit : etenim  ad  solandum  deperditarum  apud 
nos  graeci  romamve  generis  picturarum  dolorem  , etruscas  multas  e tarquiniensi 
iiecropoli  reserat ; ex  agro  autem  Vulciente  , Vitulonlae  , Cossae  , Caeritis  , Po- 
limartii  , \ ulsinii  , Clusii , totoque  illo  usque  ad  Volaterras  tractu  , pictorum 
vasorum  copiam  innumeram ; ita  ut  cum  iiolanis  opibus , herculanenslbus  , ac 
poiupeiams  certare  lam  liceat.  Nunc  ut  e longiore  diverticulo  ad  propositum 
meum  reveitai  , Virgllii  tabellas  in  utroque  codice  vaticano  depictas  , nempe 

m cod.  3335.  sive  A meliore  , et  in  cod.  3867.  sive  B deteriore  , accurate  de- 
bcrjbaju. 

PICTURARUM 

CODICUM  VIRGILII  DUORUM 

DESCRIPTIO  HISTORICA  ET  CRITICA.  (•) 


I.  B. 

irgilius  tunicatus  palliatusque  sedens  , supposito  pedibus  , more  illustrium 
virorum  , scabello  ; crepidatus  , et  volumen  manu  tenens.  In  dextra  tabellae  par- 
te pluteus  anagnosticus  , in  sinistra  scrinium  librorum  sera  occlusum.  Non  ha- 
bet hanc  picturam  Bartolus  , sed  eam  dedit  in  praefationis  calce  Bottarius.  Ea- 
dem minoribus  formis  repetitur  in  codice  fol.  9.  et  fol.  14. 

II.  A. 

Constat  haec  tabula  sex  minutis  iconibus.  I.  Tityrus  sedens  , cum  cultu 
phrygio  ac  pastorali  pedo  et  fistula  , quem  adloqultur  Meliboeus  , Ecl.  i.  II.  Her- 
cules Busiridis  interfector  , adstante  popa.  G.  III.  5.  III.  Videtur  idem  Hercu- 
les hydram  lernaeam  occidens  ; verumtamen  , quia  de  hoc  facinore  in  georgicis 
silet  poeta  ; videtur  fortasse  intelligendus  pastor  , qui  adversus  hydrum  aquati- 
cum Calabra  palude  emergentem  , intendit  fustem  , de  quo  poeta  G.  III.  4^5. 
IV.  Dido  stipata  iuvenlbus  , in  solio  regali  residens  , quam  coram  adloqultur  Ae- 
neas diadematus  , comitante  Achate  , nuper  ad  africanum  littus  tempestate  ele- 
ctus , Aen,  I.  5g4.  V.  Charon  in  cymbam  animam  recipiens  , aliam  vero  ex  ea- 
dem repellens  , Aen.  VI.  3i5.  VI.  Pictura  sexta  huius  tabellae  ita  in  codice  eva- 
nuit , ut  iam  nulla  esse  videatur  : attamen  nos  ex  superstitibus  aliquot  lineis  eam 
utcumque  divinavimus  , quasi  nimirum  sit  Pallas  Evandri  filius  , qui  Aeneam 
extra  urbis  pallanteae  portam  excipit,  Aen.  VHI.  iio,  quamquam  heic  Aeneas 
non  de  navi,  ut  dicitur  v.  ii5,  sed  de  plano  solo  respondet:  quare  fortasse 
quis  malet  intelligere  Tarchontem  etruscum  principem  , qui  item  Aeneam  ve- 
nientem excepit,  Aen.  X.  i53. 

Bartolus  hanc  omnem  sex  iconum  tabulam  omisit , quia  valde  evanescentem 
videns  , labori  pepercit , neque  argumenta  divinavit.  Hinc  tamen  nobis  constat , 
haud  recens  esse  hoc  damnum  codicis  , siquidem  Bartoli  aetate  iam  valde  oblit- 
terata tabella  erat.  Bottarius  autem  in  emend.  p.  169.  rotunde  ait  totam  hanc 
tabellam  , in  sex  divisam  historias  , edace  aetate  deletam  ; quod  merito  quidem 
de  sexta  , et  propemodum  etiam  de  quarta  dici  potuit ; de  ceteris  vero  non  item. 
Denique  Aglncurtus  nullam  huius  tabellae  facit  mentionem. 


(*)  In  iVonte  operis  virgilianl  prisca  aliquot , 
quae  poiAam  illustrant  , a nobis  monumenta  de- 
llncata  fuerunt  ^ videlicet  i.  Laocoon  vaticanus.  2. 
Equus  troianus  , qui  est  apud  Winckelmannum 


in  antiquis  monumentis.  Lupa  nutrix  Capitolina. 
4.  Silenus  ebrius  ex  anaglypho  vaticano.  5.  Ae- 
neas Anchisem  balulans  ex  tabula  iliaca.  6.  Oi'- 
phei  mors  cx  etrusco  picto  vase. 

b 

III.  B. 

Tityrus  tibiam  inflans  , ac  Meliboeus  capellas  ducens  , Ecl.  I.  Quamquam 
haec  ex  codice  deteriore  b.  pictura  sit , habet  eam  nihilominus  Bartolus , sed 
suo  more  exornatam  , ac  pro  libito  variatam.  Nomina  quoque  pastorum  omisit 
Bartolus.  Nos  ad  codicis  fidem  omnia  expressimus. 

IV.  B. 

Pastorum  Menalcae  ac  Damoetae  certamen  poeticum  , iudice  Palaemone  , 
Ecl.  III.  Invetusti  artificii  tabula  atque  a Bartolo  praetermissa. 

V.  B. 

Menalcae  cum  Mopso  certamen  item  poeticum  : visuntur  tentoria  duo  , ca- 
nes totidem  , et  capellae  quatuor  , Ecl.  V.  Deest  apud  Bartolum  , sed  habet  Bot- 
tarius  in  fronte  praefationis  paulo  elegantius  vero  efformatam. 

VI.  B. 

Corydon  et  Thyrsis  cantu  certantes  , arbitro  Meliboeo  , Ecl.  VII.  Non  ha- 
bet Bartolus  , sed  est  apud  Bottarium  elegantius  refecta  ante  typographi  epi- 
graphem. 

VII.  B. 

Pastores  duo  , equi , capellae  , ovis  , canis , Georg.  lib.  III.  ubi  de  ani- 
malium cura.  Omisit  Bartolus. 

VIII.  B. 

Pastor,  canis,  equi,  et  amoris  causa  certantes  tauri,  Georg.  III.  ']S.  218. 
Item  omisit  Bartolus. 

IX.  A. 

Ob  vitandam  asili  molestiam  boves  a pastore  et  a femina  rustica  compin- 
guntur ad  flumina  et  umbras  speluncarum,  G.  III.  i44-  Dextra  picturae 
parte  est  flumen  , cum  inscriptione  T.tNACEB  , qui  reapse  a poeta  appellatur  v.  i5i. 
In  nubibus  luno  depicta  est,  quia  poeta  v.  i53.  narrat,  lunonem  praedicti  asili 
molestiis  exercuisse  Ionem  Inachi  filiam  in  vaccam  , ut  aiunt  fabulae  , conversam. 

Omisit  Bartolus  more  suo  perpetuo  inscriptiones  tanacer  et  inno.  Femi- 
nam rusticam  demissa  usque  ad  talos  tunica  , insuperque  peplo  , veluti  matro- 
nam convestivit ; cum  tamen  pictor  brevi  nec  ultra  genua  decidente  tunicula 
iustius  induisset.  Neque  est  cur  quisquam  pro  lunone  intelllgat  Palem  , cuius 
invocatio  sub  pictura  memoratur  : etenim  absurde  Dea  terrestris  ac  pastoralis 
in  caelo  collocata  foret.  Nubes  etiam  Bartolus  eleganter  ut  cetera  ad  libitum 
suum  conformavit. 

X.  A. 

Hac  in  tabula  boum  seu  iuvencorum  domituram  exprimere  pictor  debuit , 
ut  postici  fragmenti  carmina  ostendunt , G.  III.  i63.  Reapse  bubulcus  capistris 
pares  iungit  boves  duos  , et  verbere  regit.  Circulorum  quoque  vimineorum  , quo- 
rum poeta  meminit , circa  Iuvencorum  colla  vestigia  remanent  in  pictura  eva- 
nescente. Alius  bubulcus  vaccam  mulget : rellcpii  boves  liberi  vagari  sinuntur  , 
ut  ait  poeta  v.  162.  Coram  domus  duae  rusticae  , cum  curru  , et  dilabente  pi- 
ctura fortasse  rustici. 

Non  vidit  Bartolus  boum  capistra  , neque  domari  hos  intellexit , sed  ad 

mulctram  tantummodo  vaccas  propelli  iudicavit.  Pro  curru  iu  domo  rustica  fecit 
scalas  , quae  nullae  in  pictura  vetere  fuerunt  : arbores  ritu  suo  frondosiores  fe- 
cit : alteram  item  rusticam  domum  non  vidit  Bartolus  , sed  loco  eius  septum  ex 
tabulis  pinxit  in  sinistro  picturae  latere. 

XI.  A. 

Pugna  taurorum,  iuvencae  causa,  quae  adest,  G.  III.  218. 

Pascitur  in  magna  Sila  formosa  iuvenca  , 

Illi  alternantes  inter  se  proelia  miscent. 

Victus  taurus  , atque  armento  seiunctus  , iram  suam  in  arborem  exercet  , seque 
ad  nova  comparat  proelia  v.  282.  Hac  in  tabula  terram  imminuit  ut  caelum  au- 
geret Bartolus  , vaccam  taurino  id  est  breviore  capite  fecit , seu  potius  vaccam 
non  agnovit.  Arborum  quoque  speciem  variavit. 

XII.  A. 

Greges  ad  aquarum  canales  potantur  , sole  flagrante  , G.  III.  827.  Barto- 
lus mendose  Imvem  pro  ove  , quae  est  in  codice  , pinxit ; unum  e pastoribus 
barbatum  esse  non  agnovit ; circulum  aureum  circa  Phoebi  a se  ut  placuit  trans- 
formati collum  non  vidit  j montes  campumque  de  suo  addidit. 

XIII.  A. 

Horti  cura,  et  praesertim  rosarii,  G.  IV.  118.  Qui  sedet  senex  videtur 
ille  Corycius  v.  127,  qui  praecepta  rustica  tradit  adolescentibus  rosas  legcnti- 
]jus.  Lucifer  aut  hesperus  in  caelo  visitur  , vel  quia  rosae  summo  mane  legun- 
tur , vel  quia  Corycius  , ut  ait  poeta  , sera  nocte  domum  reverti  ab  opere  so- 
lebat. Stellam  incaute  praetermisit  Bartolus ; et  domunculae  rusticae  latus  , prae- 
ter codicis  fidem  , sine  fenestris  pinxit ; gestum  salutantis  , quem  veteres  indice 
medioque  digito  elatis  faciebant , non  recte  expressit ; canistros  omisit. 

XIV.  A. 

Cyclopum  officina,  G.  IV.  170;  qua  comparatione  poeta  utitur  ad  apum 
opificium  ac  sedulitatem  demonstrandam.  Duplex  pro  unico  speluncae  ostium 
Bartolus  licenter  fecit : scutum  , quod  ab  uno  e Cyclopibus  tenetur  , non  vidit : 
fulmen  fabricari  confinxit , quod  sane  a poeta  dicitur  , sed  tamen  , ut  se  habet 
tabella  , massa  potius  quadrata  in  Incude  conspicitur. 

XV.  A. 

Orpheus  cantu  citharaeque  sono  placatis  Diis  inferis  Eurydicen  revocat , 
cuius  obscura  umbra  in  antro  apparet , G.  IV.  467.  Cerberum  ipsum  et  Ixionem 
harmonia  oblectat  : tenuiUpie  inhians  tria  Cerberus  ora  , - atque  ixionii  cantu 
rota  constitit  orbis.  Ultra  Stygem  glomerantur  umbrae  studio  audiendi  : at  cantu 
commotae  Erebi  de  sedibus  imis  - umbrae  ibant  tenues  , - quas  circum  limus 
niger  et  deformis  arundo  - Cocyti  , tardaque  palus  innabilis  unda  - adligat. 

XVI.  A. 

Mors  Eurydices  , Orphei  uxoris  , quae  dum  pastorem  Aristaeum  fugeret , 
ab  hydris  incaute  calcatis  perempta  est,  Aen.  IV.  457.  Ridicule  admodum  in 
editione  rom.  anni  1782.  p.  1 1.  legitur  quam  fugiens  Aristaeus  conculcavit  , pro  , 
quos  ( hydros ) yiiove/tx  Aristaeum,  conculcavit',  quasi  nimirum  Aristaeus  Eu- 
ridicem  , non  Eurydice  hydros  , pede  pressisset.  Pars  dimidia  picturae  periit  cum 

membrana  , cuius  rei  nullam  rationem  habuit  Bartolus  , qui  tacitus  eam  supple- 
vit , campo  vacuo  adiecto.  Ego  vero  Orpheum  potius  lyra  lugentem  v.  464'  uti 
narrat  poeta  pingendum  curavi , eo  tamen  delineationis  genere  , quo  supplemen- 
ta monumentorum  denotari  solent.  Haec  pictura  ordine  temporis  decima  quinta 
est ; sed  eam  codex  insertam  carminibus  posterioribus  habet. 

Stantem  in  antro  fecit  Bartolus  umbram  , cum  tamen  ipsa  , etsi  tabula  sa- 
tis est  obscurata  , sedere  videatur.  Illud  gravius  , quod  hanc  figuram  et  reliquas 
animas  , non  instar  umbrarum  , ut  fit  in  archetypo  , id  est  obscuris  coloribus 
fecit , sed  instar  vivorum  hominum.  Ceteroquin  in  tabella  , praeter  Orpheum  , 
Ixion  quoque  ut  vivens  pingitur  ; quia  non  sine  corpore  damnatus  ad  rotam  in 
fabulis  traditur. 

XVII.  B. 

Naves  Troiauorum  tempestate  iactatae  , ut  libro  primo  aeneidos  narratur. 
Eleganter  hanc  picturam  expressit  Bartolus  , sed  idem  a veritate  exemplaris  di- 
scessit , in  quo  et  pilei  phrygii  et  homines  longe  invenustius  pinguntur.  Illud 
incongrue  fecit  Bartolus  , quod  e ventorum  cornu  non  flatum  , rectis  lineis  de- 
notari solitum  , sed  fumum  globosum  eduxit. 

XVIII.  B. 

Neptunus  , adsidentibus  Minerva  et  Diana  , vel  Marte  potius  et  Apolline ; 
adstantlbus  Mercurio  et  incerta  Dea.  lam  si  poetam  spectamus  , nihil  aliud  fere 
heic  intelligi  potest , quam  Neptunus  ventos  post  tempestatem  cohibens.  Cetera 
sine  iusta  causa  excogitavit  artifex.  Bartolus  non  habet. 

XIX.  A. 

Carthaginis  aedificatio  , quam  Aeneas  cum  Achate  de  summo  colle  obser- 
vat, Aen.  I.  419-  Permulta  heic  peccavit  Bartolus;  namque  intra  urbem  pro 
una  rota  , quae  trabi  adnexa  , pondera  subvehit , duplicem  sibi  confinxit  , neque 
pondus  delatura  vidit , neque  secundae  domus  tectum  consummatum.  Insuper 
nudum  hominem  pro  tunicato  fecit , qui  in  pavimento  stans  , tectum  aedificii 
incredibiliter  manibus  attingit.  Atqui  reapse  ille  operarius  est , qui  in  tabula  , ut 
fit , promlueute  stans  pondera  delata  excipit.  Insuper  Bartolus  circa  Aeneam  nu- 
bem induxit , culus  nullum  in  archetypo  vestigium  est , quamquam  poeta  eam 
commemorat.  Vestium  ornamentis  in  antiquis  monumentis  sollemnia  , id  est  fim- 
brias assutas  , heic  et  alibi  imperite  neglexerunt  Bartolus  itemque  Agincurtus. 
Denique  utrum  in  dextra  picturae  parte  sint  lapicidae  , ut  Bartolus  intellexit  , an 
potius  fossores  sabuli  ad  areenatum  conficiendum  , ambigo.  Pictura  similis  cum 
rota  et  lapicida  apud  Montfauconium  est  in  itin.  ital.  p.  io3. 

XX.  A. 

Aeneas  comitantibus  Phrygiis  Didonem  adloquitur  in  sollo  residentem  cum 
regio  redimiculo  seu  mitra  et  sceptro  , adstante  retro  sorore  Anna  , quae  et 
ipsa  vittam  regiam  in  capite  gestat , Aen.  I.  5g4.  Impetrato  Didonis  hospitio  , 
Achatem  ad  naves  mittit  Aeneas  v.  644-  j quarum  binae  in  mari  cum  turma 
sunt.  - Regiam  Annae  vittam  neglexit  Bartolus  : pro  maris  sinu  , promonto- 
rium seu  inontom  eleganter  pinxit , ultra  quod  mare  produxit ; inscriptionem 

XXL  A. 

Venus  Cupidinem  lilium  sub  Ascanii  ligura  oniatuquo  ad  Didonem  mit- 
tit, Aen.  1.657.  Ascanium  vero  ipsum  in  Idaliae  lucos  deportatum  somno  in- 
ter flores  'consopit  in  sacrata  ut  ait  poeta  sede  , id  est  prope  fanum.  Bartolus 
pro  dorico  ordine  ionicum  in  templo  fecit : stratum  Ascanii  floreum  omisit , item- 
que  solitas  vestium  fimbrias  , proque  delphino  incertum  piscem  ad  Veneris  pe- 
des pinxit. 

XXII.  B. 

Didonis  cum  Aenea  convivium  , alio  etiam  accubante  , qui  Ascanius  ( vel 
potius  Cupido  sub  Ascanii  imagine  ) dicendus  esset , nisi  aetas  maior  puerili  vi- 
deretur , Aen.  1.697.  Nimbos  pictor  capitibus  principum  circumdat,  quem  an- 
tiquiores artifices  nonnisi  Diis  appinxisse  videntur  , sicuti  fit  in  codice  homerico 
ambrosiano.  - Bartolus  universam  tabellam  scite  pro  suo  ingenio  exornavit , ct 
duos  potissimum  pueros  seu  pocillatores  in  archetypo  invenustos  , ipse  ad  ele- 
gantiam contulit. 

XXIII.  B. 

Equus  ligneus  ad  Troiam  relictus  a Graecis.  Sinon  nudus  religatisque  ma- 
nibus coram  Priamo.  In  moenibus  Hecuba  ; cui , itemquc  Priamo  , utpote  prin- 
cipibus nimbum  honorarium  circumduxit  pictor.  Aen.  II.  Bartoli  spontaneam 
venustatem  artifex  meus  imitari  noluit , ne  picturam  falsam  pro  vera  c-xhilieret. 

XXIV.  A. 

Tauri  sacrificium  ad  aram  Neptuni  , cuius  item  templum  et  effigies  visi- 
tur Aen.  II.  201.  Paulo  longius  situm  est  Minervae  templum,  cum  eius  item 
effigie.  Retro  mare  , e quo  gemini  adlabuntur  angues.  In  sinistra  picturae  parte 
Laocoon  cum  duobus  liberis,  anguibus  circumplicatus,  v.  212.  - Neptuni  Bar- 
tolus neque  tridentem  vidit  neque  delphiuum  ; templiqiie  neptiinii  ordinem  pro 
dorico  fecit  corinthium.  Tectorum  tegulas  tum  hic  tum  alibi  pro  curvis  planas 
fecit  ■ popam  pinxit  barbatulum  , qui  reapse  est  imbeibis. 

XXV.  A. 

Graeca  classis  favente  luna  Tenedo  ad  troianum  littus  provehitur.  Troia- 
iios  Graeci  hesterna  crapula  et  somno  gravatos  invadunt  , Aen.  II.  254.  Sinon 
equi  lignei  claustra  laxat , unde  armati  prosiliunt , qui  Troianos  caedunt  in  tri- 
cliniis. - Libere  more  suo  Bartolus  in  figuris  versatus  est , et  triclinium  rotun- 
dum fecit  , quum  .revera  sit  tantum  sigma  cum  patina.  Eqni  lignei  habenas  non 
vddlt , et  pro  duabus  unam  pinxit  navim  : elegantiae  111  tota  pictura  studuit  , 
quae  tamen  in  membranis  est  admodum  invenusta. 

XXVI.  A. 

Hectoris  umbra  dormientem  Aeneam  de  Troia  capta  et  de  fuga  capessen- 
da admonet , Aen.  II.  270.  - Umbram  Hectoris  , quam  pictor  more  suo  nigram 
evanidamque  , negatis  vivorum  coloribus,  fecerat,  Baitoliis  instar  hominis  vi 
ventis  , prorsus  candidam  , ut  ipsum  Aeneam  , nobis  exhibuit ; parietemque  cu- 
biculi altius  , quam  est  in  exemplari , eduxit ; lectuli  pedes  venustius  elaboravit ; 
culcitram  denique  in  qua  dormit  Aeneas  cum  ipsius  veste  nocturna  partini  con- 
fudit seu  continuavit ; architecturam  nobilitavit. 

XXVII.  A. 

Creusa  exorat  Aeneam  quominus  domo  discedat , Aen.  II.  678.  Ascanio 
puero  prodigiose  caput  ardet , quam  flammam  famuli  lymphis  extinguere  sata- 
gunt V.  685.  Anchises  , augurio  agnito  , lovi  supplicat.  - Fimbriatas  vestes  non 
fecit  Bartolus  neque  Agincurtus  , et  columnas  pro  doricis  fecit  Bartolus  ionicas  : 
iuvenem  cum  concha  pinxit , pro  sene  cum  hydria. 

XXVIII.  A. 

Aeneas  cum  navibus  alicjuot  patria  discedit.  In  littore  omnis  humo  fumat 
neptuma  Troia  , Aen.  III.  3.  - In  navibus  loricatos  fecit  viros  Bartolus , qui 
reapse  nudi  videntur ; itemque  in  littore  flammam  sine  aedificiis  , quae  tamen 
considerantibus  satis  apparent ; velum  simplex  in  navi  pro  duplici  exhibuit.  • 

XXIX.  A. 

Aeneas  sacrificaturus  , dum  myrtum  prope  mortuarium  tumulum  decerpit , 
sanguinem  inde  manantem  videt , auditque  e tumulo  vocem  extincti  Polydori 
de  suo  fato  conquerentis  , Aen.  III.  ig.  seq.  Ante  aram  camilli  duo  et  popa  , cum 
tauro  ad  sacrificium  exornato.  Pone  est  Minervae  templum  , cum  signo  Deae  ; 
quamquam  poeta  Aeneam  Veneri  sacrificantem  scribit  v.  tg.  Procul  nova  urbs  in 
Thracia  ab  Aenea  e.xstructa  , v.  17.  Vestium  fimbrias  more  suo  neglexit  Bar- 
tolus , quod  iam  deinceps  reprehendere  desinam  ; templi  minervalis  columnas 
coiinthias  quadratasejue  fecit  pro  rotundis  ac  doricis  ; basim  quoque  templi  va- 
riavit ; item  in  urbis  aedificiis  immiitavitque  quaedam  vel  auxit ; incertam  ar- 
borem pro  myrto  posuit  j camillum  ultro  coronavit  , et  imberbem  popam  barba 
donavit ; tumulum  denique  pro  clauso  apertum  ostendit  , eiusque  inscriptionem 
suppressit. 

XXX.  A. 

Urbs  ab  Aenea  condita  in  Creta  insula,  Aen.  III.  i3a.  In  littore  classis 
Troianorum  subducta.  In  mari  pictor  quinque  insulas  adumbravit , quas  poiita 
V.  123.  seq.  nominatim  appellat , videlicet  Ortygiam  , Naxum  , Donysam  , Olea- 
ron , Parum.  Insularum  aedificia  prope  ad  formam  hodiernam  Bartolus  accom- 
modavit j capellam  unam  locp  duarum  vidit , eamque  in  asellum  vel  equinum 
pullum  mutavit ; taurum  cornigerum  pro  vitulo  pinxit ; et  in  aedificiis  solita  li- 
bertate luxuriatus  est. 

XXXI.  A. 

Dii  penates  in  somnis  Aeneam  admonent , ut  Creta  rtflicta  in  Hesperiam 
naviget,  Aen.  III.  148.  - Barbatos  pro  imberbibus  , contra  fidem  codicis,  Bar- 
tolus Penates  fecit. 

XXXII.  A. 

Siciliae  urbes  septem  a pictore  adumbratae  , Megara  , Thapsus  , Camari- 
na , Gela  , Acragas  , Selinus  , Lilybaeum.  Cernitur  etiam  Pachyni  proiectum 
promontorium , nec  non  Arethusa  insula.  In  dextra  picturae  parte  est  Drepa- 
ni portus,  ad  quem  Aeneas  classem  appellit,  Aen.  III.  689-707.  Graviter  hac 
in  pictura  peccavit  Bartolus  , qui  aedificia  ( quibus  urbes  ut  dixi  compendio- 
se adumbrantur  ) ad  hodiernam  formam  inflexit ; duos  loco  trium  in  navi  fecit 
viros  , agrem  addidit ; viam  etiam  qiiandam  de  suo  descripsit.  Porro  vetus  pi- 

clor  heic  et  alibi  arte  quidem  rudis  , formarum  tamen  et  «S-ouc  peritus  tenaxque 
cernitur. 

XXXIII.  A. 

Dido  sacrificans  nuptiarum  gratia  quas  moliebatur  Aen.  IV.  56.  Aiistant 
camilli  duo  , totidemque  popae  , et  vacca  cum  ove.  Pone  templum  lunonis  cum 
Deae  signo.  - Coronavit  sponte  Bartolus  duos  camillos  , et  quidem  intonsos  , 
quum  sint  in  exemplari  capite  nudo  ac  tonsi ; ovem  vertit  in  vitulum  , corol- 
laque spoliavit ; columnas  ex  doricis  fecit  Corinthias  , pavonem  lunoni  ultro  ad- 
didit ; popam  alterum  fecit  barbatum  , quum  sint  ambo  imberbes  ; Didonem  de- 
nique ipsam  pro  suo  placito  convenustavit. 

XXXIV.  B. 

Didonis  cum  Aenea  nuptiae  in  spelunca  , saeviente  aeris  tempestate  quae 
venationem  abrupit,  Aen.  IV.  i65.  - Bartolus  quidem  quo  studiosius  venusta- 
tem artis  sectatur  , eo  longius  ab  archetypi  veritate  recedit. 

XXXV.  A. 

Urbs  Carthago  , cuius  aedificia  prope  omnia  sunt  absoluta  , domus  nempe  , 
basilicae  , et  theatrum  , statuae  insuper  , et  quadriga  portae  urbis  imposita.  Ex- 
tra muros  opifices  duo.  Dextra  picturae  pars  periit , ita  tamen  ut  particula  chla- 
mydis Aeneae  stantis  , eiusque  sinistrum  crus  superfuerit.  Sine  dubio  autem  au- 
diebat Mercurium  Aeneas  , qui  fundantem  arces  et  tecta  novantem  , Aen.  IV. 
a6o  , increpuit  ex  lovis  mandato  , et  de  itinere  italico  admonuit.  Quamobrem 
Mercurium  addendum  curavimus  cum  redintegrata  Aeneae  figura. 

Multa  hic  peccavit  elegantisslmus  Bartolus;  nam  r.  spectatores  de  supple- 
mento picturae  a se  curato  non  admonuit.  2.  Mercurium  ab  aethere  finxit  lo- 
quentem  , quem  poeta  in  plano  collocat : ut  primum  alatis  tetigit  magalia  plan- 
tis V.  aSg.  Insuper  sui  temporis  mori  serviens  , hominem  genibus  flexis  penicillo 
creavit , Aeneae  stanti  delineationem  urbis  in  membrana  ostendentem  , quasi  ro- 
manum  aliquem  architectum  ad  sacri  Principis  pedes.  Statuas  quoque  urbanas 
variavit , et  turrim  quandam  formae  hodiernae  adsimilavit ; campum  , nubes  , et 
acrem  addidit. 

XXXVI.  A. 

Postquam  Dido  intellexit  fugam  meditari  Aeneam  , furens  amore  et  ira  , 
querulis  verbis  cum  hoc  expostulavit , Aen.  IV.  3o4.  Dido  extra  regiam  est  cum 
famula.  Aedificium  paulo  ornatius  auctiusque  fecit  Bartolus  , formas  personarum 
in  melius  vertit , campum  moutesque  ultro  appinxit. 

XXXVII. 

Aeneas  classem  noctu  solvit,  deserta  Carthagine  , Aen.  IV.  571.  Dido  ma- 
ne de  specularibus  abeuntes  conspicata  Troianos  , furit , crinem  lacerans  pectus- 
que  tundens  v.  586.  - Aeneam  , qui  cum  cetera  turma  nudus  in  pictura  vide- 
tur , armavit  lorica  , et  quidem  romana  , Bartolus.  Aedificii  fronti  quatuor  pro 
duabus  columnas  adtribuit , Corinthias  pro  doricis ; tegulas  variavit , mar 
pliavit , aerem  addidit. 

XXXVIII.  A 

Dido  in  cubili , cui  rogus  est  suppositus 

ritura  tenens,  extrema  verba  loquitur,  Aen.  IV.Goi.  CiilnculL  lauuam  , ex  uno 
ad  aliud  latus  itrotensam  , nulla  artis  regula  neque  apud  Bartolum  neque  apud 
nos  patitur. 

XXXIX.  A. 

Didonis  auroxu^la.  Circumstant  famulae  cum  planctibus  et  elulatibus  , in 
primis  Anna  soror  , Aen.  IV.  663.  Cuncta  ad  venustatem  revocavit  Bartolus ; 
et  cubiculi  ianuam  recte  , sed  praeter  Udem  exemplaris  , collocavit. 

XL.  B. 

Sacrillclum  ludique  ob  Anchisae  inferias.  Sedent  tres  principes  Aeneas  , 
Acestes,  atque  Helymus  , Aen.  V.  72.  Ante  pedes  coronae  palmaeque,  ludo- 
rum praemia.  In  tabulae  angulo  tumulus  Anchisae  , ante  quem  Ascanius  puer 
hostiam  ferit , cuius  cruorem  serpens  ( qui  erat  Anchisae  genius  vel  anima  ) tu- 
mulo prodiens  ebibit  v.  84.  Omisit  picturam  Bartolus  , quia  fortasse  argumen- 
tum eius  non  intellexit.  Ceteroqul  codicis  B.  picturae  Byzantinos  mores  in  pi- 
leis corollis  , reliquoque  ornatu  vel  usibus  imitari  mihi  videntur. 

XLI.  A. 

Initium  cursus  ludicri  navalis  ob  honorandas  Anchisae  exequias  , Aen.  V. 
V.  II 4.  Prima  navis  gerit  prlstios  signum;  secunda  leonis  (at  poeta  dicit  chi- 
maeram  ) ; tertia  centauri  ; quarta  Scyllae  biformis.  Navium  gubernatores  in  pup- 
pibus sedent ; verum  navarchi , heic  et  postea  , sub  tecto  dignitatis  causa.  Pro- 
cul in  mari  metae  duae,  id  est  ilices  in  saxis  maritimis  collocatae  v.  129.  - Or- 
natiores heic  et  postea  fecit  naves  Bartolus , et  cupressos  pro  ilicibus  pinxisse 
videtur. 

XLII.  A. 

Navium  cursus  metam  attingit  ; vlncitqiie  Cloanthus  , qui  navarchus  erat 
in  navigio  Scyllae  , seu  Tritonis  , v.  171-  vero  praesidens  Chimaerae  , Moe- 

netem  gubernatorem,  qui  a meta  longius  recesserat , in  mare  deiicit  v'.  176.  Se- 
cundos honores  fert  pristis  seu  Menestheus. 

XLIII.  A. 

Troiana  classis  Sicilia  discedit  Italiam  versus.  Aeneas  in  puppi  stans  , pa- 
teramque tenens  , vina  et  exta  in  mare  effundit , Aen.  V.  77®'  loterea  Venus 
in  littore  Neptunum  adloqiiitur  , exoratqiie  ut  tutum  classi  troianae  iter  conce- 
dat V.  779-  - Non  vidit  Aeneae  pateram  Bartolus;  itaque  fecit  manibus  iuiictis 
supplicantem  ; Veneri  monile  baccatum  , pro  collari  aureo  , dedit. 

XLIV.  A. 

Aeneas  apud  Cumas  Syblllam  adit  , Aen.  VI.  g , comite  Achate  , ut  cam 
de  fiitis  suis  sciscitetur.  luxta  est  Apollinis  templum  cum  ara  , et  variis  floren- 
tia limina  sertis  , ut  alibi  poeta  loquitur.  Statua  prae  templi  luribus  non  satis 
ex  cultu  discernitur  cuiusnam  imago  sit.  Sibylla  laurum  Infulis  dependentibus 
gestat.  - Columnas  pro  doricis  corinthias  exhibet  Bartolus  , campum  nubesque 
de  proprio  suppeditat. 

XLV.  A. 

Aeneas  Diis  inferis  sacrificium  oblaturus  , qiiatuor  ad  aram  statuit  nigros 
iiivencosj  Aen.  VI.  243-  Ipse  atri  velleris  agnam  v.  u49-  et  sterilem  vaccam 

immolat , cui  postremae  Sibylla  latices  affundit.  Adsunt  tres  camilli , quorum 
unus  pateram  gestat , non  ut  putavit  Bartolus  acerram.  Ara  frondibus  est  coro- 
nata , quem  morem  nos  docet  poeta  alibi;  ramis  tegerem  ut  frondentibus  aras. 

Vittam  regiam  Aeneae  neglexit  Bartolus  , quam  habet  exemplar.  Pro  agna  , 
vitulum  iuxta  vaccam  collocavit , contra  poetae  et  archetypi  auctoritatem.  Fim- 
bri.as  in  camillorum  vestibus  heic  tandem  vidit  expressitque  Bartolus  j ceteroqul 
boum  cornibus  infulas  non  suspendit. 

XLVI.  A. 

Aeneae  Sibyllaeque  ingressus  ad  inferos.  Aeneas  stricto  pugione  pergit , ob 
monstrorum  metum  , Aen.  VI.  290.  Prima  occurrit  Allecto  , eo  vestis  cultu  quo 
in  pictura  etiam  LVI , cum  palla  scilicet  cruenta  ac  face  et  capite  anguicomo. 
Exin  vasta  belua  , corpore  serpentino  , facie  humana  anguicrinlta.  Hanc  ego  pri- 
mo bellum  esse  existimaveram  , quod  in  foribus  occurrisse  ait  poiita  v.  279  : 
mortiferumque  adverso  in  limine  bellum.  Profecto  belli  figura  eiusmodl  ostensa 
dicitur  in  somnis  Hannibali  apud  Ciceronem  de  divin.  I.  24  : visam  beluam  va~ 
stam  et  immanem  circumplicatam  serpentibus  - Deum  respondisse  vastitatem  esse 
Italiae.  Sed  enim  lernaeam  hydram  postea  indicavi  , quam  item  poeta  memorat 
v.  287.  Extat  enim  in  dissertationibus  P.  Raffaei , quae  Winckelmanni  monu- 
menta comitantur  p.  81.  seqq.  hydra  ab  Hercule  occisa,  capite  muliebri,  cru- 
ribus serpentinis  ; de  qua  rara  effigie  docte  disputat  idem  Raffaeus  ; nunc  au- 
tem Vaticana  pictura  controversiam  de  hydrae  capite  , apud  Raffaeum  aliquan- 
tulum adhuc  turbatam  , prorsus  definit.  Nam  Bartolus  vulgatae  opinioni  adhae- 
rens de  pluribus  hydrae  capitibus  , sic  eam  expressit  in  suo  ectypo  ; vel  femi- 
neum caput  praeiudicata  mente  .non  agnovit.  Bartolum  autem  secutus  est  Agin- 
curtus.  Exin  centauri  v.  286  ; postea  in  antro  chimaera  flammivoma  v.  288  ; tum 
Geryon  tricorpor  v.  289  ; Scylla  biformis  v.  286  ; Harpya  v.  289  ; Briareus  cen- 
tumgeminus V.  287.  In  medio  ulmus,  somniorum  dicta,  cum  epigraphe.  Illic 
discordia  anguicrinlta  item  cum  epigraphe  v.  2S0.  Reliquae  umbrae  septem  , vi- 
dentur fere  intelligendae  senectus  , luctus  , fames  , egestas  , letum  , labor  ; qui 
vero  iacet  ad  pedes  supplex  , ille  haud  inconcinne  metus  intelligetur ; de  qui- 
bus omnibus  monstris  poeta  v.  274.  seq.  - Paludem  , undo  hydra  emergit , non 
vidit  Bartolus  ; contra  vero  flammas  domui  plutoniae  circumposuit , quae  nullae 
sunt  in  exemplari. 

XLVH.  A. 

Sibylla  cum  Aenea  , emensa  palude  stygia  , Cerbero  saevienti  offam  in  an- 
tro styglo  oblicit  v.  4^0.  Primae  post  Cerberum  parvulorum  animabus  adsigna- 
tae  sedes  , v.  4^6.  In  sinistra  urnae  parte  sex  animae  sententiam  , ut  reor  , in- 
dicis praestolantes  , v.  43o  j dextra  , duae  iam  sedem  propriam  sortitae.  - Recte 
omnia  Bartolus , nisi  quod  campum  et  aerem  studiosius  expressit , et  Sibyllae 
coronam  non  imposuit. 

XLVIII.  A. 

Aeneae  occurrit  Deiphobi  umbra  , qui  mutilatus  manibus  fuerat  aliisque 
corporis  membris  v.  494-  Coram  est  urbs  tartarea  , circaque  Phlegethon  v.  54g. 
Ibi  celsa  turris  et  porta  , iuxta  quam  Tisiphone  anguicrinlta  cura  face.  - Bar- 

batum  fecit  Deipliolmm  Bartolus  , qui  est  lii  exemplari  ( valde  tamen  obscurato  ) 
imberbis  j quodque  preius  est  , plenis  coloribus  ceu  viventem  depinxit , quum  sit 
in  archetypo  atra  umbra  : dexteram  Aeneae  manum  demisit , quam  is  reapse  in 
archetypo  ad  os  attollit ; Sibyllae  infulas  omisit. 

XLIX.  A. 

Aeneas  postquam  se  aqua  ( quae  pone  est ) conspersit , ramum  aureum  in 
limine  plutoniae  domus  figit  v.  635.  Hinc  transitus  ad  elysios  beatorum  campos , 
ubi  aer  serenus  purusque  v.  640  , quum  post  domum  plutoniam  sit  obscurus. 
In  elysio  beati  exercentur  lucta  et  curulibus  ludis  v.  642  ; Orpheus  his  prae- 
cinit , V.  645  ; equi  soluti  pascuntur  v.  652.  Qui  sunt  in  laurino  nemore  , ii 
videntur  tripudiantes  v.  658  ; sed  quia  pileos  phrygios  gestant , eos  arbitror  tres 
veteres  Troiae  heroas  , Dardanum  , Ilum  , Assaracum  v.  65o.  - Aerem  In  ely- 
sio , contra  fidem  codicis  communemque  sententiam  , fecit  atrum  Bartolus  ; pro- 
que  lauri  nemore  incertas  arbores  pinxit ; tertium  denique  equum  fecit  integrum  , 
qui  in  tabella  est  dimidiatus. 

L.  A. 

Aeneas  Anchisem  patrem  sibi  occurrentem  amplectitur  , Aen.  v.  684-  Idem 
Aeneas  , comite  Sibylla  , demonstrante  Anchise  , animas  spectat  quae  lelheos  la- 
tices potant  V.  714*  ^ Heic  quoque  aerem  Bartolus  iccit  absurde  nigrum  ^ quem 
poeta  V.  640.  dicit  clarissimum  ; neque  Aeneae  vittam  regiam  , neque  Sibyllae 
lauream  , neque  umbrae  anchisaeae  pallium  in  capite  posuit. 

LI.  A. 

Aeneas  cum  Sibylla  per  eburneam  portam  Elysio  excedunt ; Anchisae  ve- 
ro umlara  ab  his  retro  cedit  v.  899.  Portas  more  suo  Bartolus  convenustavit  , 
Sibyllam  lauro  spoliavit;  sed  illud  notabilius  est  quod  camporum  montiumque 
conspectum  per  corneam  patefecit , qui  nullus  est  in  membranis. 

LII.  A. 

Circe  saga  , quae  in  regno  Circeio  Ulixis  socios  in  ferarum  ora  conversos 
pascit,  quem  noxium  locum  Troiani  praetervehuntur  , Aen.  VII.  10.  Eadem  sa- 
ga arguto  tenues  percurrens  pectine  telas.  - Bartolus  galeatos  fecit  Troianos  qui 
sunt  nudo  capite  in  autographo»  Idem  virum  potius  quam  feminam  ante  men- 
sam semiferorum  statuit : cetera  libertate  solita  ornavit. 

LIII.  A. 

Latini  regis  sacrificium  , adstante  filia  Lavinia  , cui  caput  prodigiose  arde- 
scit. Adsunt  camillus  puer  , et  vates  qui  apum  prodigium  observat  et  enarrat  , 
Aen.  VII.  5g.  - Bartolus  templi  tectura  variavit , laurum  a solo  , non  a muro  , 
eduxit , campum  montesque  arbitratu  suo  depinxit. 

LIV.  A. 

Troianorum  legatio  ad  Latinum  regem,  Aen.  VII.  i5a.  Coram  est  regia 


architectura  insigni  , medio  densoque  in  luco  v.  170.  Aedificium  ornant 


in  superioribus  anaglypha  , inferius  autem  latinorum  regum  statuae.  Rex  ipse 
Latinus  ante  regiam  In  sella  residet  sceptriger  et  diadematus  , custode  corporis 
retro  adstante.  Coram  sunt  quinque  legati  troiani  , quorum  primus  Ilioneus  re- 
gem adloquitur  ; ceteri  dona  ferunt , nempe  secundus  Priami  pileum  regalem 

phrygium  ; tertius  eiusdem  clilamydera  regiam  ; quartus  sceptrum  , ut  videtur  ; 
quintus  auream  pateram  quae  fuerat  Ancliisae  , v.  245.  seq.  Hoc  pater  Anchi- 
ses auro  libabat  ad  aras  - Hoc  Priami  gestamen  erat  - sceptrumque  sacercjue 
tiaras.  His  reapse  ornamentis  indutus  cernitur  Priamus  in  tab.  XXIII. 

Lucum  , contra  fidem  exemplaris  dictumque  poetae  , rariorem  fecit  Barto- 
Ius ; bases  columnarum  Corinthias  pro  doricis  ; Priami  pileum  seu  tiaram  non 
agnovit;  spondas,  quibus  gradus  vestibuli  finiuntur  non  vidit;  ornatus  aliquot 
templi  omisit , alios  addidit ; hastam  Latino  pro  sceptro  dedit. 

LV.  A. 

Troiani  a Latino  donantur  equis  magnifice  stratis  , quos  regii  stalmlarii  ad- 
ducunt , Aen.  VII.  274.  - Montes  , campum  , nubesque  de  suo  Bartolus  appinxit. 

LVI.  A. 

luno  Troianis  infensa  furiam  Allecto  ex  antro  tartareo  evocat , eique  Ita- 
liam bello  permiscendam  committit  , Aen.  VII.  SaS.  lunouis  ornatus  mitra  , 
peplum,  sceptrum;  Allecto  anguicoma,  cum  palla  succincta  , et  face.  - Cam- 
pus , arbores  , aer  , apud  Bartolum  tantummodo  sunt. 

LVII.  B. 

In  hac  infelici  codicis  B pictura  Ascanius  cervum  Silviae  latinae  ferit , quae 
fuit  prima  belli  occasio  , Aen.  VII.  496-  I"  caelo  Phoebus  et  Diana  , ille  cum 
spiculo  , haec  cum  lunatis  cornibus.  Omisit  picturam  Bartolus. 

LVIII.  A. 

Cervus  ab  Ascanio  vulneratus  recipit  se  ad  Silviam  dominam  , Tyrrhi  pa- 
storis regii  filiam  , Aen.  VII.  5oo.  Hinc  orta  agrestium  contra  Troianos  seditio  , 
Allecto  cornu  signum  belli  praecinente.  Cadit  ictus  Almo  maior  natu  filiorum 
Tyrrhi  cum  alio  rustico  v.  53 1 , praetereaque  Galesus  dum  pacem  conciliare 
studet  V.  535.  Picturae  amissae  partem  tacitus  supplevit  Bartolus  , nulla  appo- 
sita supplementi  distinctione  ; aedificium  ipsum  nonnihil  variavit. 

LIX.  A. 

luno  templum  lani  reserat , belli  videlicet  coepti  indicium  , Aen.  VII.  G20. 
- Picturam  mutilam  tacitus  sarsit  Bartolus  ; campi , arborum  , aerisque  parer- 
ga adiunxit. 

LX.  A. 

Aeneas  Tiberi  fluvio  , qui  se  in  somnis  adlocutus  fuerat , mane  libat  aqua 
indidem  petita  , Aen.  VIII.  69.  Hinc  eius  oculis  occurrit  prodigium  suis  femel- 
lae cum  multiplici  prole,  quam  Aeneas  Tiberi  hostiam  obtulit,  v.  81.  In  dex- 
tra picturae  parte  cursus  Tiberis.  - Arbores  more  suo  variavit  Bartolus  , cam- 
pum collesque  addidit. 

LXL  B. 

Iris  Turnum  adloquens , Aen.  IX.  2.  Radios  pro  nimbo  capiti  Deae  cir- 
cumdedit Bartolus  , et  reliqua  elegantiora  veris  fecit.  Laudabili  tropo  pictor  ar- 
cum Iridis  ex  eiusdem  peplo  composuit. 

LXII.  A. 

Turnus  , subsequente  agmine  , classem  troianam  invadit , Aen.  IX.  69.  Na- 
vium prodigium,  quae  in  nymphas  convertuntur,  v.  116.  diffugientibus  prae 

Stupore  Rutulis.  - Scuta  ornavit  pro  suo  libito  Bartolus  ; attamen  loricas  duas 
nequaquam  ut  debuit  squamatas  fecit. 

LXIII.  A. 

Rutuli  nocturna  obsidione  trolana  castra  observant,  IX.  i5g.  - Bartolus  ra- 
diatam lunam  quasi  propemodum  solem  effecit ; loricis  squamas  non  addidit. 

LXIV.  A. 

Troianorum  in  castris  deliberatio  nocturna.  Sedet  Ascanius  , adstante  ar- 
matorum custodia  , medius  inter  Euryalum  ac  Nisum  , qui  sibi  periculosam  pro- 
fectionem ad  Aeneam  deposcunt  , Alete  collaudante  , IX.  236.  - Bartolus  mu- 
rorum septum  penicillo  suo  complevit , sed  loricas  squamatas  facere  oblitus  est. 

LXV.  A. 

Troiani  obsessi  Rutulis  strenue  repugnant , IX.  53o.  - Bartolus  caelum  ad- 
didit , defensores  troianos  imminuit  , loricarum  squamas  neglexit  , alia  quaedam 
variavit ; et  pro  armato  galeatoque  Turno  , senem  nobis  quendam  inermem  im- 
doque  capite  obtrusit. 

LXVI.  B. 

Deorum  consessus  qui  initio  libri  decimi  a poeta  narratur.  Sedet  lupitor  , 
adsldentlbus  lunone  et  Minerva  , culus  tamen  loco  pingenda  Venus  fuerat.  Ad- 
stant  Mercurius  , aliusque  senior  incertus  Deus. 

LXVII.  B. 

Quaenam  pugna  in  hac  repraesentetur  rudi  tabella  , haud  ego  facile  defi- 
niverim , utrum  nempe  Aeneae  cum  Turno  singulare  certamen  lib.  XII  , an  pa- 
storum Tyrrhi  cum  Ascanii  comitibus  proelium  lib.  VII  , an  aliud  quodvis  Mar- 
tis opus.  Neque  eius  in  codice  collocatio  rem  definit ; etenim  bibliopegus  huius 
secundi  codicis  , seu  B , alias  alio  transtulit  tabellas  ; Iridis  quidem  ad  Turnum 
descensum  perperam  coniecit  in  primi  libri  calcem  : Aeneam  siculosque  princi- 
pes , qui  ludis  Anchisae  feralibus  praesident  lib.  V , retro  egit  ante  tempestatis 
picturam  lib.  I : denique  Neptunum  cum  fuscina  , qui  nonnisi  lib.  I.  vel  V.  poni 
potuit , in  decimo  collocavit.  Neque  idcirco  suspicetur  quisquam  picturas  recen- 
tiores  esse  magnifica  et  speciosissima  carminis  scriptione  ; etenim  reliquae  eius- 
dem plane  generis  formaeque  picturae  intra  ipsos  poematis  versus  sunt  conclu- 
sae , ut  dixi  in  praefatione. 

